Hvað tekur margar mínútur að fara til Úranusar ? Í spurningunni er ekki tekið fram hvernig ferðast skuli til Úranusar , þannig að við skulum skoða nokkra möguleika , fáránlega jafn sem hugsanlega , til þess . Til að stytta ferðalagið verður að stefna á að hitta á Úranus þegar hann er næstur jörðu , en þá er fjarlægðin um 2.721.390.000 km . Ef við ætluðum okkur að ganga til Úranusar ( en áður hefur verið spurt um hér á Vísindavefnum hve langan tíma tæki að ganga til Plútó ) , getum við hugsað okkur að gönguhraðinn væri svipaður í geimnum og á jörðu niðri , eða um 5 km/klst . Þá tæki gangan 544.278.000 klst eða 32.656.680.000 mínútur ef stöðugt væri haldið áfram og ekki stöðvað til hvíldar eða svefns . Miðað við átta tíma hvíld á dag tæki ferðalagið um það bil 48.985.020.000 mínútur . Það samsvarar 816.417.000 klst , 34.017.375 dögum , eða um 94.000 árum . Slíkur fararmáti virðist ekki gáfulegur miðað við tækni nútímans þannig að við skulum snúa okkur að öðrum möguleikum . Eðlilegur flughraði Concorde-þotu , hraðskreiðustu farþegaþotu heims , er nálægt tvöföldum hljóðhraða , eða 2.150 km/klst . Ef hægt væri að fljúga Concorde í geimnum , sem er álíka vandkvæðum bundið og gangan vegna þess að hreyflar þotunnar þurfa andrúmsloft til að knýja sig áfram , væri hún 1.265.763 klst á leiðinni , eða 75.945.780 mínútur . Talið í árum og mánuðum , um það bil 144 ár og sex mánuðir . Líklegt er að nauðsynlegur búnaður til að lifa af í geimnum kæmist ekki fyrir í þotunni , en annars væri um nokkuð þægilegan ferðamáta að ræða ef maður hefði nógan tíma ! Lífaldur manna myndi einnig aðeins leyfa annarri eða þriðju kynslóð ferðalanganna að ná til Úranusar . Þriðji möguleikinn væri að nýta sér tæknina eins og hún gerist best í dag og ferðast með geimskutlu eða geimflaug . Slíkar mannaðar flaugar hafa ekki farið lengra en til tunglsins en ættu að geta náð hraðanum 27.360 km/klst ( sporbaugshraða ) með því að nýta sér þyngdarafl reikistjarnanna og kasta sér af einum sporbaug yfir á annan . Ferðalagið til Úranusar tæki á þennan hátt 99.466 klst , eða 5.967.960 mínútur . Það jafngildir hinum viðráðanlega tíma 11 árum og 4 mánuðum ef áhuginn væri virkilega fyrir hendi . Mesti hraði sem við vitum um er hraði ljóssins . Hvort hægt sé að ná honum er allt annað mál . Miðað við töluna 2,9979 * 105 km / s , eins og eðlisfræðingar vilja tákna ljóshraðann , er ljósið 9.077,58 sekúndur á leiðinni frá jörðu til Úranusar , eða 151 mínútu og 20 sekúndur um það bil . Ferðatíminn tveir og hálfur klukkutími til Úranusar væri því eins og að keyra á milli Reykjavíkur og Blönduóss í góðu færi !